P. Hrušovský, podpredseda NR SR: (2001-10-17):
Teraz poprosím pána poslanca Orosza, ktorého poveril gestorský výbor, aby informoval Národnú radu o stanovisku gestorského výboru. Nech sa páči, pán poslanec Orosz. L. Orosz, poslanec: Ďakujem pekne, pán podpredseda. Vážené dámy, vážení páni, dovoľte mi, aby som v súlade s § 73 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov vystúpil na rokovaní Národnej rady Slovenskej republiky v rámci prvého čítania k návrhu poslanca Národnej rady Slovenskej republiky Gabriela Palacku na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Tento návrh máme ako tlač 1128. Na úvod si dovolím konštatovať, že tento návrh spĺňa z formálnoprávnej stránky všetky náležitosti, ktoré sú uvedené v § 67 a 68 zákona Národnej rady Slovenskej republiky o rokovacom poriadku Národnej rady, ako aj náležitosti, ktoré sú určené v legislatívnych pravidlách. Čo sa týka vecnej stránky tohto návrhu, nechcem vo svojom úvodnom slove podrobne rozoberať jednotlivé ustanovenia, to je predmetom samotnej rozpravy a potom aj, samozrejme, druhého čítania. Myslím si, že je potrebné podporiť najmä tie časti návrhu, ktoré reagujú na novelu Ústavy Slovenskej republiky schválenú vo februári tohto roku a súvisia s jej uvedením do praxe. Myslím si, že táto časť návrhu pána poslanca je navyše spracovaná veľmi dobre, a ak bude vyžadovať, tak len menšie legislatívnotechnické korekcie. Ostatné časti návrhu, ktoré sa týkajú najmä spôsobu hlasovania a spôsobu zisťovania účasti poslancov na rokovaní Národnej rady Slovenskej republiky, nesporne vyvolajú rozporuplnú diskusiu. Chcem vysloviť očakávanie, že bude konštruktívna a vecná. Z môjho pohľadu je v predkladanom návrhu týchto dvoch okruhov problémov určitý vnútorný rozpor. Na jednej strane sa navrhuje, aby aj v súlade s praxou iných parlamentov bol zákonom presne určený pevný čas na hlasovanie o všetkých návrhoch, ktoré budú prerokované v rámci rokovacieho dňa. Ak sa dobre pamätám, tak osemnásta hodina v bežné rokovacie dni a trinásta hodina v piatok. Chcem v tejto súvislosti podotknúť, že takúto prax umožňuje už aj platný rokovací poriadok na základe rozhodnutia Národnej rady. Ale problém vidím v tom, že na druhej strane pán poslanec navrhuje, aby sa za neúčasť na rokovaní v rámci rokovacieho dňa považovala neúčasť na troch hlasovaniach. Ak tomu rozumiem dobre, ak Národná rada Slovenskej republiky bude hlasovať o všetkých návrhoch, ktoré prerokuje v rámci rokovacieho dňa v určenú hodinu, tak poslancovi bude stačiť prísť na tieto hlasovania, teda povedzme na tú osemnástu hodinu a zaprezentuje sa. V čom vidím rozpor, lebo vlastne to bude ešte formálnejšie ako ten systém, ktorý núti minimálne dvakrát za deň poslanca, aby sa zapísal do prezenčnej listiny. Napriek tomu si myslím, že nie je zle, že sa táto otázka otvorila. Je možné v rámci druhého čítania hľadať určité riešenia. Ja najmä vzhľadom na tú prvú časť návrhu alebo tú časť návrhu, ktorá hovorí o návrhoch súvisiacich s novelou Ústavy Slovenskej republiky, budem ako spravodajca výborov na základe oprávnení, ktoré vyplývajú z rokovacieho poriadku, navrhovať, aby v zmysle § 73 ods. 3 písm. c) zákona o rokovacom poriadku sa Národná rada po rozprave uzniesla na tom, že prerokuje tento návrh v rámci druhého čítania. V zmysle § 74 ods. 1 zákona Národnej rady Slovenskej republiky o rokovacom poriadku v znení neskorších predpisov, ako aj v súlade s rozhodnutím predsedu Národnej rady Slovenskej republiky č. 1241 zo 14. augusta 2001 odporúčam, aby sa tento návrh pridelil na prerokovanie všetkým výborom Národnej rady Slovenskej republiky okrem Mandátového a imunitného výboru Národnej rady, Výboru Národnej rady pre nezlučiteľnosť funkcií štátnych funkcionárov, Výboru Národnej rady pre európsku integráciu a osobitných kontrolných výborov na kontrolu činnosti Vojenského spravodajstva a Slovenskej informačnej služby. Zároveň navrhujem, aby úlohu gestorského výboru plnil Ústavnoprávny výbor Národnej rady. A čo sa týka lehôt, odporúčam, aby výbory, ktorým bude tento návrh zákona pridelený, ho prerokovali v lehote do 22. novembra 2001 a gestorský výbor, to znamená ústavnoprávny, v lehote do 23. novembra 2001. To je v tejto chvíli všetko z mojej strany. Pán podpredseda, môžete otvoriť rozpravu.